钦定古今图书集成/明伦汇编/闺媛典/第040卷 > 鲁义姑姊
## 钦定古今图书集成/明伦汇编/闺媛典/第040卷 > 鲁义姑姊

按刘向《列女传》：鲁义姑姊者，鲁野之妇人也。齐攻鲁，
至郊，望见一妇人抱一儿，携一儿而行，军且及之，弃
其所抱，抱其所携而走，山儿随而啼，妇人遂行不顾。
齐将问儿曰：“走者尔母耶？”曰：“是也。”“母所抱者谁也？”曰：
“不知也。”齐将乃追之，军士引弓将射之，曰：“止不止，吾
将射尔。”妇人乃还。齐将问：“所抱者谁也？”“所弃者谁也？”
对曰：“所抱者，妾兄之子也；所弃者，妾之子也。见军之
至，力不能两护，故弃妾之子。”齐将曰：“子之于母，其亲
爱也痛甚于心。今释之，而反抱兄之子，何也？”妇人曰：
“己之子，私爱也；兄之子，公义也。夫背公义而向私爱，
亡兄子而存妾子，幸而得免，则鲁君不吾畜，大夫不
吾养，庶民国人不吾与也。夫如是，则胁肩无所容，而
累足无所履也。子虽痛乎，独谓义何故忍弃子而行
义，不能无义而视鲁国。”于是齐将按兵而止，使人言
于齐君曰：“鲁未可伐也，乃至于境，山泽之妇人耳，犹
知持节行义，不以私害公，而况于朝臣士大夫乎？请
还。”齐君许之。鲁君闻之，赐妇人束帛百端，号曰“义姑
姊。”公正诚信，果于行义，夫义其大哉！虽在匹妇，国犹
赖之，况以礼义治国乎？《诗》云：“有觉德行，四国顺之。”此
之谓也。